SAPD moet opdok vir AfriForum se regskosteFoto: SAPD, Facebook Die Noord-Gautengse hooggeregshof het Maandag die Suid-Afrikaanse Polisiediens (SAPD) beveel om die burgerregte-organisasie AfriForum se regskoste te betaal nadat die SAPD onvoorbereid by dié hof opgedaag het. AfriForum se aansoeke teen die SAPD ingevolge die Wet op die Bevordering van Toegang tot Inligting sou Maandag in die hof aangehoor word. In die eerste aansoek versoek AfriForum die SAPD om syfers bekend maak van hoeveel staatsgeregistreerde vuurwapens tussen 2009 en 2014 deur die polisiediens verloor of van die diens gesteel is. Voorlopige syfers dui aan dat sowat 6 000 vuurwapens in dié tydperk verlore geraak het. In die tweede aansoek versoek AfriForum die SAPD om die laaste interne-ouditverslag oor opleiding binne die SAPD aan die burgerregte-organisasie beskikbaar stel. Dié inligting sal onder meer aandui hoeveel operasionele polisiebeamptes inderdaad bevoeg is om vuurwapens te dra. Ian Cameron, AfriForum se veiligheidshoof, het gesê die SAPD se regsverteenwoordiger het egter onvoorbereid by die hof opgedaag en aangevoer dat hulle nie daarvan bewus was dat die saak vandag op die rol is nie. Volgens Cameron het regter Hennie de Vos gesê die dae is verby dat staatsadministrateurs nie hul werk doen nie. Die saak is tot Woensdag 24 Mei 2017 uitgestel en De Vos het beveel dat die SAPD AfriForum se regskoste vir vandag moet dek. “AfriForum is van mening dat die SAPD onverantwoordelik met staatsgeregistreerde vuurwapens omgaan, wat ’n direkte invloed op alle landsburgers se veiligheid het. Dit versterk AfriForum se inisiatief om gemeenskappe te mobiliseer om hulself binne die raamwerk van die wet te beveilig en misdaad te help bekamp,” het Cameron gesê.